ምርጫ ነክ ክርክሮችን በልዩ ሁኔታ ለመዳኘት በፍርድ ቤቶች ቅድመ ዝግጅት መጀመሩ ተገለጸ
የፌዴራል ጠቅላይ ፍርድ ቤት በመጪው ምርጫ በፌዴራል ፍርድ ቤቶች ለሚቀርቡ የዳኝነት ጥያቄዎች፣ ቀልጣፋና ጥራት ያለው ውሳኔ ለመስጠት የሚያስችለውን ዝግጅት ማድረግ መጀመሩን አስታወቀ፡፡የፌዴራል ፍርድ ቤቶች በኢትዮጵያ የምርጫ፣ የፖለቲካ ፓርቲዎች ምዝገባና የምርጫ ሥነ ምግባር አዋጅ ቁጥር 1162/2011 የተሰጧቸውን ኃላፊነቶች፣ በሕገ መንግሥቱና በሥነ ሥርዓት ሕጉ ከተቀመጡት መሠረታዊ ድንጋጌዎች ጋር በማጣጣም ለመወጣት የሚያስችላቸውን አደረጃጀትና አቅም ለመፍጠር በየበኩላቸው የቅድመ ዝግጀት ሥራ ሲያከናውኑ መቆየታቸውን፣ የፌዴራል ጠቅላይ ፍርድ ቤት ባወጣው መግለጫ ጠቁሟል፡፡የፌዴራል ጠቅላይ ፍርድ ቤት ፕሬዚዳንት ወ/ሮ መዓዛ አሸናፊ ከሦስቱም የፌዴራል ፍርድ ቤቶች የበላይ አመራሮችና የምድብ ችሎት አስተባባሪዎች ጋር፣ የምርጫና ሌሎች ተያያዥ ሕጎችን መሠረት በማድረግ ለፍርድ ቤቶቹ ለሚቀርቡ ጉዳዮች ጥራት ያለው ፈጣን ውሳኔ መስጠት ስለሚችሉበት ሁኔታ ምክክር ማድረጋቸው ተገልጿል፡፡የፌዴራል ፍርድ ቤቶች ከፍተኛና መካከለኛ አመራሮች ሰፊ ውይይት ባደረጉበት በዚህ የምክክር መድረክ፣ ከምርጫ ሒደት ጋር ተያይዞ የሚቀርቡ ጉዳዮች በአጭር ጊዜ ውሳኔ የሚፈልጉ በመሆናቸው በመደበኛው የዳኝነት አገልግሎት አሰጣጥ ሒደት ፈጣን ምላሽ መስጠት አይቻልም ተብሏል፡፡  በቅድመ ምርጫ፣ በምርጫና በድኅረ ምርጫ ጊዜ ወደ ፍርድ ቤት ለሚቀርቡ አቤቱታዎች ፈጣን፣ ግልጽና ፍትሐዊ ዳኝነት ለመስጠት ፍርድ ቤቶች ሊያከናውኗቸው የሚገቡ ተግባራት ላይ ውይይት ተደርጎ አቅጣጫ መሰጠቱን፣ የፌዴራል ጠቅላይ ፍርድ ቤት አስታውቋል፡፡